## Rezolucija

### NN 9/1994 (10.2.1994.), Rezolucija

# ZASTUPNIČKI DOM SABORA REPUBLIKE HRVATSKE

Prihvaćajući izvješće potpredsjednika Vlade i ministra vanjskih poslova
Republike Hrvatske, dr. Mate Granića Zastupničkom domu Sabora Republike
Hrvatske na 16. sjednici 26. siječnja 1994. godine, Zastupnički dom Sabora
Republike Hrvatske nakon provedene rasprave, 2. veljače 1994. godine donosi
slijedeću

## REZOLUCIJA

1.

Potvrđujući još jednom odlučnost i dosljednost Hrvatske da se do trajnog
mira, sigurnosti i stabilnosti na ovim prostorima dođe poglavito političkim
sredstvima, odnosno pregovorima, a poštovanjem i uvažavanjem kako, pojedinačnih
interesa, tako i svekolikih interesa i nastojanja međunarodne zajednice,
a posebno Europske unije i Ujedinjenih naroda, Zastupnički dom Sabora Republike
Hrvatske izražava svoju potporu Zajedničkoj deklaraciji Republike Hrvatske
i SR Jugoslavije (Srbije/Crne Gore) od 19. siječnja 1994. godine, što ju
je u Ženevi u ime Vlade Republike Hrvatske potpisao potpredsjednik i ministar
vanjskih poslova dr. Mate Granić, a u ime Vlade SR Jugoslavije ministar
vanjskih poslova Vladislav Jovanović.

2.

Zastupnički dom Sabora Republike Hrvatske drži da je takav korak posve
u skladu s temeljnim nastojanjima međunarodne zajednice, a poglavito Akcijskog
plana Europske unije, te da slijedi osnovni smisao i znači konkretan korak
u provedbi Mirovne inicijative Predsjednika Republike, dr. Franje Tuđmana.
Jednako tako, Zajednička deklaracija - kao prvi ali i bitan korak k uzajamnom
priznanju dviju suverenih država i presudan čin za trajno rješenje krize
u ovom dijelu Europe - važan je čimbenik moguće i željene dinamizacije
i učinkovitosti Međunarodne konferencije o bivšoj Jugoslaviji, kao i daljnje
provedbe Rezolucije 871 Vijeća sigurnosti UN. Zajednička deklaracija time
otvara put i postizanju političkog rješenja za privremeno okupirane dijelove
hrvatskog teritorija, koji nas vodi konačnom i bezuvjetnom uključenju UNPA-područja
u svekolikost sustava Republike Hrvatske.

3.

Zastupnički dom Sabora stoga pozdravlja ženevsku Zajedničku deklaraciju
kao dokument od strateškog interesa za Republiku Hrvatsku. Deklaracija
izražava uvjerenje da je riječ o važnom i presudnom koraku koji će pridonijeti
ne samo normalizaciji stanja i odnosa dviju država potpisnica, nego i početku
opće normalizacije stanja kao pretpostavke za uspostavu novoga međunarodnog
poretka i promicanju stabilnosti i sigurnosti na cijelom europskome jugoistoku.
Izričito priznanje svih država u njihovim legitimnim, medunarodnim granicama,
a u skladu s Poveljom UN i osnovnim dokumentima KESS-a, bitan je prvi korak
na tom putu.

4.

Zastupnički dom Sabora Republike Hrvatske osobito ističe da je ženevska
Zajednička deklaracija uslijedila u sklopu brojnih i razgranatih mirotvornih
napora Predsjednika Republike Hrvatske i Vlade Republike Hrvatske. Među
tim naporima najvažnije mjesto pripada opetovanim ponudama predstavnicima
Muslimani za opću normalizaciju odnosa i suradnju dvaju naroda i državnih
entiteta, odnosno o pregovorima o savezu, kako je to izloženo i i u najnovijem
hrvatskom prijedlogu "Ugovornog sporazuma o uspostavi trajnog i cjelovitog
mira između hrvatskog i bošnjačko-muslimanskog naroda u Bosni i Hercegovini
i temeljima zajedničkog života". lzražavajući žaljenje što razgovori
u Bonnu-Petersbergu, a potom na temelju istovjetnog prijedloga i u Ženevi,
dosad nisu urodili plodom, još jednom pozivamo obje strane da razgovore
nastave i uspješno zaključe. Time bi se počelo vraćati uzajamno povjerenje
i s vremenom omogućila dugoročna i za oba naroda korisna suradnja.

5.

Na crti te trajne ponude, a u nadi da se takav dogovor može ostvariti
u interesu obaju naroda, kao i mira u ovom dijelu Europe, te slijedom Akcijskog
plana Europske unije i Mirovne inicijative Predsjednika Republike Hrvatske
- Zastupnički dom Sabora još jednom pozivra bosanske Muslimane da bezuvjetno
i trenutno zaustave svako napadačko djelovanje protiv područja i gradova
nastanjenih Hrvatima, osobito na području središnje Bosne. Obustavom takvih
ratnih djelovanja stvorili bi se povoljniji uvjeti za trajno sređenje hrvatsko-muslimanskih
odnosa, te trajnu, stabilnu i prijateljsku suradnju dviju država.

6.

Ako muslimanske snage ne obustave ofenzivu u središnjoj Bosni, Zastupnički
dom Sabora smatra da bi Vlada i Predsjednik Republike trebali razmotriti
i preispitati trenutno stanje diplomatskih odnosa Republike Hrvatske i
Republike Bosne i Hercegovine, te u skladu s ocjenom tog stanja poduzeti
sve odgovarajuće korake.

7.

Zastupnički dom Sabora još jednom najoštrije osuđuje sva nedjela, sve
zločine i sve postupke suprotne međunarodnom ratnom i humanitarnom pravu,
bez obzira na to koja ih strana počinila. Zastupnički dom također poziva
sve strane u Bosni i Hercegovini da smjesta raspuste sve logore, bezuvjetno
oslobode ili razmijene preostale zatočenike, te također pozdravlja izjave
Predsjednika Republike Hrvatske i Vlade Republike Hrvatske koji su podržali
osnivanje međunarodnog suda za ratne zločine na području cijele bivše Jugoslavije
i poziva ih da usko surađuju u djelatnostima tog suda. Zastupnički dom
još jednom poziva sve strane da zajamče i djelatno potvrde slobodu kretanja
humanitarnih konvoja na području Bosne i Hercegovine te očituju spremnost
da dosljedno poštuju sve norme i odredbe međunarodnog ratnog i humanitarnog
prava. Time bi se učinio bitan korak naprijed u onemogućavanju djelovanja
svih onih kojima prvenstveni cilj nisu mir, sigurnost i suživot na ovim
prostorima, već nastavak rata i produljenje stradanja.

8.

Zastupnički dom Sabora duboko je užasnut golemim stradanjima i krajnje
je zabrinut stvarnom prijetnjom opstojnosti hrvatskog naroda na njegovim
povijesnim prostorima u Bosni. Izražavajući spremnost da mu u svakom trenutku
pomogne, Zastupnički dom potiče i Predsjednika Republike Hrvatske i Vladu
Republike Hrvatske da u skladu s člankom 10. točka 2. Ustava Republike
Hrvatske, na diplomatskom, političkom, humanitarnom i svakom drugom planu
učine sve i iskoriste sva sredstva kako bi se zajamčila trajna prisutnost
i osigurao normalan i čovjeka dostojan život Hrvata u Bosni i Hercegovini,
kako je uostalom i predviđeno temeljnim dokumentima i Republike i Unije
republika Bosne i Hercegovine, jer ni jedna strana i ni jedan narod nemaju
pravo ni u kojem smislu uzurpirati Bosnu i Hercegovinu. U tom smislu Zastupnički
dom Sabora podržava i pismo potpredsjednika Vlade i ministra vanjskih poslova
dr. Mate Granića Vijeću sigurnosti od 30. siječnja 1994. godine.

9.

Zastupnički dom Sabora Republike Hrvatske poziva sve sukobljene strane
da dosljedno i do kraja ustraju u naporima kako bi se okončanjem rata,
pregovorima i političkim putem došlo do pravednog i trajnog rješenja prihvatljivog
za sva tri naroda.

Klasa: 018-01/94-01/01

Zagreb, 2. veljače 1994.

ZASTUPNIČKI DOM SABORA REPUBLIKE HRVATSKE

Predsjednik Zastupnićkog doma Sabora

**Stjepan Mesić, v. r.**

Ostalo, NN 9/1994-156